**Втори конвой с български ТИР-ове тръгна за България от италиано-словенската граница**

Втори конвой с 30 български товарни автомобили, блокирани на италианско-словенската граница, тръгна към България като премина снощи в 1.30 ч. през ГКПП Сежана – Фернети, сочат данни на Генералното ни консулство в Милано.

Очаква се до няколко часа да тръгне още една група с 50 български камиони, чакащи на ГКПП Нова Горица в Словения.

По информация на посолството ни в Загреб пропускането на тирове през Хърватия продължава, но трябва да се има предвид изключително бавното влизане в Сърбия. На хърватско-сръбските ГКПП колоните от товарни автомобили са километрични.

От днес Хърватия прилага и мярката "задължителна самоизолация от 14 дни" и за всички български граждани, влизащи на територията на страната. Това засяга и шофьорите на тирове, които влизат в страната за разтоварване на стоки. От тях хърватската страна изисква хърватски адрес, където ще прекарат самоизолацията и където могат да бъдат контролирани. Наказанията за нарушение на самоизолацията са не само финансови глоби, но и затвор.

Посланик Генка Георгиева направи демарш пред министъра на икономиката на Хърватия относно мерките за шофьорите, разтоварващи стоки.

Всички шофьори с крайна дестинация България в конвои се пропускат.

В Сърбия българските конвои от ТИР-ове се пропускат, но процесът е бавен поради санитарни проверки. Всички чужди граждани, без шофьорите на ТИР-ове, не се допускат в страната.

Българското правителство и задграничните ни представителства в Белград, Загреб, Любляна и Милано работят в постоянна координация за безпрепятственото завръщане на нашите сънародници.

Екипът на мисията ни в Белград съдейства снощи и за успешното преминаване на 12 български граждани, пътуващи от Франция през унгаро-сръбската граница, след затварянето й.